Neuvoston asetus (EY) N:o 1901/98, annettu 7 päivänä syyskuuta 1998, jugoslavialaisia liikenteenharjoittajia koskevasta lentokiellosta Jugoslavian liittotasavallan ja Euroopan yhteisön välillä



Virallinen lehti nro L 248 , 08/09/1998 s. 0001 - 0002



NEUVOSTON ASETUS (EY) N:o 1901/98, annettu 7 päivänä syyskuuta 1998, jugoslavialaisia liikenteenharjoittajia koskevasta lentokiellosta Jugoslavian liittotasavallan ja Euroopan yhteisön välillä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 228 a artiklan, ottaa huomioon 29 päivänä kesäkuuta 1998 vahvistetun yhteisen kannan 98/426/YUTP, jonka neuvosto on määritellyt Euroopan unionista tehdyn sopimuksen J.2 artiklan perusteella jugoslavialaisia liikenteenharjoittajia koskevasta lentokiellosta Jugoslavian liittotasavallan ja Euroopan yhteisön välillä (1), ottaa huomioon komission ehdotuksen, sekä katsoo, että Yhdistyneiden Kansakuntien turvallisuusneuvosto on Kosovan tapahtumien johdosta jo joutunut asettamaan Jugoslavian liittotasavallan aseidenvientikieltoon Yhdistyneiden Kansakuntien peruskirjan VII luvun mukaisesti ja harkitsemaan lisätoimenpiteitä siinä tapauksessa, että Kosovan tilanteen rauhanomainen ratkaisu ei edisty, Euroopan unioni on jo päättänyt mainituista lisätoimenpiteistä yhteisissä kannoissa 98/240/YUTP (2), 98/326/YUTP (3) ja 98/374/YUTP (4) ja niiden johdosta annetuissa neuvoston asetuksissa (EY) N:o 926/98 (5), (EY) N:o 1295/98 (6) ja (EY) N:o 1607/98 (7), Jugoslavian liittotasavalta ei ole lopettanut omiin kansalaisiinsa kohdistuvaa mielivaltaista väkivaltaa ja raakaa alistamista, mikä loukkaa ihmisoikeuksia ja kansainvälistä humanitaarista oikeutta vakavalla tavalla, eikä ole ryhtynyt tehokkaisiin toimenpiteisiin Kosovan kysymyksen ratkaisemiseksi poliittisesti käymällä rauhanomaista vuoropuhelua Kosovan albanialaisyhteisön kanssa alueen rauhan ja turvallisuuden säilyttämiseksi, tästä syystä yhteisessä kannassa 98/426/YUTP säädetään jugoslavialaisia liikenteenharjoittajia koskevasta lentokiellosta Jugoslavian liittotasavallan ja Euroopan yhteisön välillä lisätoimenpiteenä, jolla Jugoslavian liittotasavallan hallitus saadaan täyttämään Yhdistyneiden Kansakuntien turvallisuusneuvoston vuonna 1998 annetussa päätöslauselmassa n:o 1160 ja edellä mainituissa yhteisissä kannoissa asetetut vaatimukset, kyseinen lisätoimenpide kuuluu Euroopan yhteisön perustamissopimuksen soveltamisalaan, tästä syystä ja erityisesti kilpailun vääristymisen välttämiseksi tarvitaan yhteisön lainsäädäntöä kyseisten toimenpiteiden täytäntöönpanemiseksi Euroopan yhteisön alueella; tässä asetuksessa Euroopan yhteisön alueella tarkoitetaan kaikkia niitä jäsenvaltioiden alueita, joihin sovelletaan Euroopan yhteisön perustamissopimusta kyseisessä sopimuksessa määrätyin edellytyksin, on tarpeen säätää tietyistä erityispoikkeuksista, ja komission ja jäsenvaltioiden on tarpeen ilmoittaa toisilleen tämän asetuksen mukaisesti toteutetuista toimenpiteistä ja vaihtaa muita hallussaan olevia asiaan kuuluvia tähän asetukseen liittyviä tietoja, ON ANTANUT TÄMÄN ASETUKSEN: 1 artikla 1. Kielletään jugoslavialaisten liikenteenharjoittajien, joiden päätoimipaikka tai kotipaikka sijaitsee Jugoslavian liittotasavallassa, suoraan tai välillisesti liikennöimien ilma-alusten lennot Jugoslavian liittotasavallan ja Euroopan yhteisön välillä. 2. Peruutetaan täten kaikki jugoslavialaisille liikenteenharjoittajille myönnetyt lentoluvat. 2 artikla Uusia lentolupia, jotka oikeuttaisivat Jugoslavian liittotasavallassa rekisteröityjä ilma-aluksia liikennöimään yhteisön lentoasemille tai lentoasemilta, ei myönnetä eikä voimassaolevia lentolupia uudisteta. 3 artikla 1. Edellä 1 ja 2 artiklan säännöksiä ei sovelleta a) hätätilanteen vuoksi yhteisön alueelle tehtäviin laskuihin eikä niitä seuraaviin nousuihin; b) Montenegro Airlines -lentoyhtiön tilauslentosarjoihin Leipzigin ja Tivatin välillä myönnettyihin lupiin. 2. Tällä asetuksella ei rajoiteta jugoslavialaisten liikenteenharjoittajien ja Jugoslavian liittotasavallassa rekisteröityjen ilma-alusten muita voimassa olevia oikeuksia kuin oikeutta laskeutua yhteisön alueelle tai lähteä lentoon sieltä. 4 artikla Kielletään tietoinen ja tahallinen osallistuminen sellaisiin asiaan liittyviin toimiin, joiden suorana tai välillisenä tavoitteena tai seurauksena on 1 ja 2 artiklan säännösten kiertäminen. 5 artikla Kunkin jäsenvaltion on määriteltävä tämän asetuksen rikkomisesta määrättävät seuraamukset. Näiden seuraamusten on oltava tehokkaita, oikeasuhtaisia ja varoittavia. 6 artikla Komissio ja jäsenvaltiot ilmoittavat toisilleen tämän asetuksen nojalla toteutetuista toimenpiteistä ja toimittavat toisilleen hallussaan olevia muita tähän asetukseen liittyviä tietoja, kuten tietoja rikkomuksista ja toimenpiteiden täytäntöönpanossa ilmenneistä ongelmista, kansallisten tuomioistuinten langettamista tuomioista tai asiaa koskevilla kansainvälisillä foorumeilla tehdyistä päätöksistä. 7 artikla Tätä asetusta sovelletaan: - Euroopan yhteisön alueella, sen ilmatila mukaan lukien - jäsenvaltion lainkäyttövallan alaisessa ilma-aluksessa tai aluksessa - missä tahansa muualla olevaan jäsenvaltion kansalaiseen - oikeushenkilöön, joka on rekisteröity tai perustettu jäsenvaltion lainsäädännön mukaisesti. 8 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä syyskuuta 1998. Neuvoston puolesta W. SCHÜSSEL Puheenjohtaja (1) EYVL L 190, 4.7.1998, s. 3 (2) EYVL L 95, 27.3.1998, s. 1 (3) EYVL L 143, 14.5.1998, s. 1 (4) EYVL L 165, 10.6.1998, s. 1 (5) EYVL L 130, 1.5.1998, s. 1 (6) EYVL L 178, 23.6.1998, s. 33 (7) EYVL L 209, 25.7.1998, s. 16